Stories uit Klein-Karoo kry lewe op eerste teksmark | Netwerk24
Marlo Minnaar in 'Die halwe huis' deur Ricardo Arendse. Foto: Hans van der Veen
Stories is so oud soos die mens en 'n lewe sonder stories is waarskynlik byna onmoontlik. Stories is ook die hoeksteen van alle kunsvorme. Of dit 'n skildery, 'n beeldhouwerk, tradisionele dans, balletuitvoering of 'n verhoogstuk is, elkeen vertel 'n storie.
En op 29 Mei, met die eerste Teksmark-Oudtshoorn, was dit storietyd op die geboortedorp van die Klein Karoo Nasionale Kunstefees (KKNK). Sewe aspirant-dramaturge en plaaslike vertolkers van hul tekste het gesorg dat die burgersentrum weer, soos voor die aanbreek van die korona-pestilensie, 'n gehoor kon huisves wat met groot afwagting na die verhoog kyk, al was dit van agter maskers.
Teksmark, met die ondersteuning van die Nasionale Afrikaanse Teater-inisiatief (NATi) en die Baxter-teatersentrum in Kaapstad, is in 2016 deur die KKNK begin en is 'n jaarlikse instelling waar nuwe produkte vir feesverhoë hul eerste asemteug gee. Dramaturge, akteurs en teater- en feesdirekteurs kom jaarliks in Kaapstad byeen om nuwe idees vir toneelstukke te identifiseer en te ontwikkel.